Diari Oficial de la Generalitat Valenciana


Sumari del DOGV 8824, del 01-06-2020 (2020/3853)

ACORD de 29 de maig de 2020, del Consell, que deixa sense efecte parcialment l'Acord de 20 de març de 2020, sobre control financer permanent en substitució de la intervenció prèvia com a conseqüència de la pandèmia per la Covid-19.
---------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8824

Data del DOGV
:   01-06-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/3853


Data del document
:   29-05-2020

Organisme emissor
:   Conselleria d'Hisenda i Model Econòmic

Tipus de document
:   Acord

Anàlisi jurídica

 Descriptors 

:   * Conselleria d'Hisenda i Model Econòmic
    * legislació
    * política creditícia
    * salut pública
    * control del crèdit
    * política bancària
    * estat d'emergència
    * epidèmia
    * Tresor
    * malaltia infecciosa
    * cura de la salut
    * cura d'infermeria

ACORD de 29 de maig de 2020, del Consell, que deixa sense efecte parcialment l'Acord de 20 de març de 2020, sobre control financer permanent en substitució de la intervenció prèvia com a conseqüència de la pandèmia per la Covid-19. [2020/3853]  
Després de la declaració de l'estat d'alarma per a la gestió de la situació de crisi sanitària originada per la Covid-19, el Consell va prendre l'acord de 20 de març de 2020, sobre control financer permanent en substitució de la intervenció prèvia com a conseqüència de la pandèmia per la Covid-19 (DOGV 24.03.2020) on disposava que tota l'activitat dels òrgans de l'Administració de la Generalitat i els seus organismes autònoms quedara subjecta a control financer permanent, en substitució de la intervenció prèvia a què es refereixen les lletres a i b de l'apartat 2 de l'article 100 de la Llei 1/2015, de 6 de febrer, d'Hisenda Pública, del Sector Públic Instrumental i de subvencions durant la vigència de l'estat d'alarma declarat pel Reial decret 463/2020, de 14 de març i la seua possible pròrroga.  
Encara que segueix vigent l'estat d'alarma, vista la Resolució de 8 de maig de 2020, de la consellera de Justícia, Interior i Administració Pública, per la qual s'estableixen el procediment i les mesures organitzatives per a la recuperació gradual de l'activitat administrativa presencial a la prestació de serveis públics i tenint en compte que durant aquests mesos s'han implementat diferents mesures per al desenvolupament del teletreball, la Intervenció General de la Generalitat considera possible tornar a exercir el control intern en la modalitat de funció interventora amb les necessàries garanties d'eficàcia i eficiència, si bé mantenint algunes excepcions en determinades àrees de gestió en funció del volum de treball i de la disponibilitat actual de recursos de personal de les respectives intervencions delegades  
En conseqüència, en virtut del que estableix l'article 98.2 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i de l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Hisenda i Model Econòmic, i prèvia deliberació, el Consell, en la reunió de 29 de maig de 2020,  
  
  
ACORDA  
  
Primer  
Deixar sense efecte l'Acord de 20 de març de 2020, del Consell, sobre control financer permanent en substitució de la intervenció prèvia com a conseqüència de la pandèmia per la Covid-19 pel qual durant l'estat d'alarma l'activitat dels òrgans de l'Administració de la Generalitat i els seus organismes autònoms quedava subjecta a control financer permanent en substitució de la intervenció prèvia, amb les següents excepcions:  
a) Els expedients d'ajudes previstes en el Decret llei 1/2020, de 27 de març, del Consell, de mesures urgents de suport econòmic i financer a les persones treballadores autònomes, de caràcter tributari i de simplificació administrativa, per fer front a l'impacte de la Covid-19 i en el Decret llei 3/2020, de 10 d'abril, d'adopció de mesures urgents per a establir ajudes econòmiques als treballadors i les treballadores afectats per un ERTO i als que han reduït la jornada laboral per conciliació familiar amb motiu de la declaració de l'estat per la crisi sanitària provocada per la Covid-19, que s'han de subjectar en tota la seua tramitació a control financer.  
b) Els expedients de despesa imputables als capítols IV i VII del pressupost de la Vicepresidència i Conselleria d'Igualtat i Polítiques Inclusives i de l'organisme autònom LABORA Servei Valencià d'Ocupació i Formació, durant l'estat d'alarma i les seues possibles pròrrogues.  
c) La comprovació material de la inversió a què es refereix la lletra b de l'apartat 2 de l'article 100 de la Llei 1/2015, fins que es puga arribar a una situació de normalitat i així es determine, a proposta de la Intervenció General de la Generalitat, per resolució del conseller d'Hisenda i Model Econòmic.  
  
Segon  
El control financer previst en les lletres a i b de l'apartat anterior es desenvoluparà en els termes que estableix la Resolució de 7 d'abril de 2020, de la Intervenció General de la Generalitat.  
  
Tercer  
La Intervenció General de la Generalitat podrà dictar les instruccions que siguen necessàries per a l'aplicació d'aquest acord.  
  
Quart  
Aquest acord produirà efectes des del dia de la publicació en el Diari Oficial de la Generalitat Valenciana, i no serà aplicable a les propostes de nòmina i documents comptables que hagen tingut entrada en les intervencions delegades amb anterioritat a la publicació.  
  
  
València, 29 de maig de 2020  
  
La consellera secretària,  
MÓNICA OLTRA JARQUE